ກອງປະຊຸມເຜີຍແຜ່ຜົນສໍາເລັດ ກອງປະຊຸມວຽກງານຈັດຕັ້ງ ແລະ ວຽກງານກວດກາ ທົ່ວປະເທດ ປີ 2017 ຂອງກະຊວງ ຊັບພະຍາກອນທໍາມະຊາດ ແລະ ສິ່ງແວດລ້ອມ (ກຊສ) ຈັດຂຶ້ນລະຫວ່າງວັນທີ 26-27 ມີນາ 2018 ທີ່ຫ້ອງປະຊຸມ ກຊສ ໂດຍການເປັນປະທານຂອງທ່ານ ສົມມາດ ພົລເສນາ ລັດຖະມົນຕີ ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ມີບັນດາຄະນະປະຈໍາພັກ ຄະນະພັກ ເລຂາໜ່ວຍພັກຫ້ອງການ, ເລຂາໜ່ວຍພັກກົມ, ກອງ, ສູນ ສະຖາບັນ ສະມາຊິກພັກ-ພະນັກງານທົ່ວກະຊວງເຂົ້າຮ່ວມ.
ທ່ານ ສົມມາດ ພົລເສນາ ກຳມະການສູນກາງພັກ, ເລຂາຄະນະພັກ, ລັດຖະມົນຕີ ກະຊວງຊັບພະຍາ ກອນທໍາມະຊາດ ແລະ ສິ່ງແວດລ້ອມ ກ່າວວ່າ: ການຈັດຕັ້ງປະຕິບັດຕໍ່ກັບວຽກງານຈັດຕັ້ງ ແລະ ວຽກງານກວດກາ ໃນໄລຍະຜ່ານມາແມ່ນໄດ້ເຄື່ອນໄຫວຕາມສິດ ແລະ ໜ້າທີ່ຂອງຕົນເປັນຢ່າງດີ ເປັນເສນາທິການໃຫ້ແກ່ຄະນະພັກ ຄະນະນໍາ ໃນຂົງເຂດວຽກງານຕົນຮັບຜິດຊອບ ເຊິ່ງເຫັນໄດ້ຜົນສໍາເລັດຫຼາຍດ້ານ ຂອງ 2 ວຽກງານດັ່ງກ່າວ ຄື: ວຽກງານຈັດຕັ້ງແມ່ນໄດ້ຮັບສໍາເລັດການປັບປຸງ ແລະ ຮັບຮອງເປັນທາງການຕໍ່ກັບພາລະບົດບາດຂອງກະຊວງ ບັນດາກົມ ກອງ ສູນ ສະຖາບັນ ພະແນກ ຊສ ແຂວງ, ນະຄອນຫຼວງ ແລະ ຫ້ອງການ ຊສເມືອງ ສໍາເລັດການຊັບຊ້ອນຈັດຕັ້ງພະນັກງານ ລັດຖະກອນ ຂັ້ນຄະນະກົມ, ຄະນະພະແນກ ແລະ ວິຊາການຈໍານວນໜຶ່ງ ຕາມກົງຈັກການຈັດຕັ້ງ ພ້ອມດຽວກັນກໍໄດ້ມີການສ້າງໜ່ວຍພັກໃໝ່ ມີການທາບທາມເອົາຮອງເລຂາໜ່ວຍພັກ ແລະ ຈັດຕັ້ງບົງຕົວວ່າການແທນເລຂາໜ່ວຍພັກຈໍານວນໜຶ່ງທີ່ເຫັນວ່າຖືກຕາມລະບຽບ ແລະ ແທດເໝາະຕົວຈິງ ແລະ ໜ້າວຽກດ້ານອື່ນໆ ສ່ວນວຽກງານກວດກາ ຄະນະພັກກວດກາພັກກະຊວງ ກໍໄດ້ປະຕິບັດຕາມແຜນດໍາເນີນງານ ຕັ້ງໜ້າບຸກບືນເອົາໃຈໃສ່ວຽກງານຕິດຕາມກວດກາ ສະກັດກັ້ນ ແລະ ຕ້ານການສໍ້ລາດບັງຫຼວງ ຄົ້ນຄວ້າແກ້ໄຂຄໍາຮ້ອງ-ຄໍາສະເໜີ ແລະ ປັບປຸງການຈັດຕັ້ງ ມີຜົນສໍາເລັດຫຼາຍດ້ານ ຄຽງຄູ່ກັນນັ້ນ ກໍຍັງມີຈຸດອ່ອນ ແລະ ຂໍ້ຄົງຄ້າງ ຫຼາຍບັນຫາ ທີ່ຍັງບໍ່ທັນໄດ້ຄົ້ນຄວ້າຈັດຕັ້ງປະຕິບັດຢ່າງເລິກເຊິ່ງເຖິງຖອງ ບາງດ້ານກໍໄດ້ຈັດຕັ້ງປະຕິບັດ ແຕ່ກໍບໍ່ທັນຄົບຖ້ວນ ແລະ ບາງເທື່ອກໍບໍ່ຕໍ່ເນື່ອງ.
ໃນກອງປະຊຸມຈະໄດ້ຮັບຟັງ ບົດສະຫຼຸບວຽກງານການຈັດຕັ້ງ-ພະນັກງານປະຈຳປີ 2017 ແລະ ທິດທາງແຜນການຂອງປີ 2018, ບົດສະຫຼຸບການເຄື່ອນໄຫວວຽກງານການກວດກາປີ 2017 ແລະ ທິດທາງແຜນການຂອງກະຊວງ ຊັບພະຍາກອນທຳມະຊາດ ແລະ ສິ່ງແວດລ້ອມ ພ້ອມນັ້ນກໍ່ໄດ້ຮັບຟັງການເຜີຍແຜ່ຜັນຂະຫຍາຍບົດສະຫຼຸບວຽກງານຈັດຕັ້ງ, ວຽກງານກວດກາ ແລະ ບົດຄຳເຫັນໂອ້ລົມ ຂອງທ່ານ ຈັນສີ ໂພສີຄຳ ກຳມະການກົມການເມືອງເລຂາທິການສູນກາງພັກ, ຫົວໜ້າຄະນະຈັດຕັ້ງ ສູນກາງພັກ ແລະ ບົດໂອ້ລົມຂອງສະຫາຍ ປອ ບຸນທອງ ຈິດມະນີ ກຳມະການກົມການເມືອງສູນກາງພັກ, ເລຂາທິການສູນກາງພັກ, ຮອງລັດຖະມົນຕີ ປະທານຄະນະກວດກາສູນກາງພັກ ແລະ ອົງການກວດກາລັດຖະບານ ແລະ ຫົວໜ້າອົງການຕ້ານການສໍ້ລາດບັງຫຼວງ ຂັ້ນສູນກາງ ຕໍ່ວຽກງານກວດກາທົ່ວປະເທດປະຈຳປີ 2017.
ກອງປະຊຸມຄັ້ງນີ້ ຜູ້ເຂົ້າຮ່ວມກອງປະຊຸມຍັງໄດ້ປະກອບຄຳຄິດເຫັນຕີລາຄາ ກ່ຽວກັບວຽກງານຈັດຕັ້ງ ວຽກງານກວດກາ ແລະ ວຽກງານອື່ນໆ ທີ່ຕິດພັນກັບວຽກງານຈັດຕັ້ງ ວຽກງານກວດກາ ເພື່ອພ້ອມກັນປັບປຸງແກ້ໄຂທັນເວລາ ຕີຖອຍດ້ານອ່ອນ ເສີມຂະຫຍາຍດ້ານດີ ຊຶ່ງໄດ້ມີການ ປະກອບຄໍາຄິດຄໍາເຫັນຢ່າງເລິກເຊິ່ງ ເປັນເອກະພາບຕໍ່ທິດທາງໜ້າທີ່ຈຸດສຸມໃນແຕ່ລະດ້ານໃນຕໍ່ໜ້າ ແນໃສ່ເຮັດໃຫ້ວຽກງານຈັດຕັ້ງ ວຽກງານກວດກາ ມີຄວາມເຂັ້ມແຂງ ສະພາບແນວຄິດພະນັກງານ-ລັດຖະກອນມີຄວາມສະຫງົບ ແລະ ມີການຫັນປ່ຽນທີ່ດີຂຶ້ນກວ່າເກົ່າ ເພື່ອພ້ອມກັນປະຕິບັດໜ້າທີ່ການເມືອງທີ່ພັກ-ລັດມອບໝາຍໃຫ້ດ້ວຍຄວາມຮັບຜິດຊອບສູງ ເພີ່ມທະວີເອົາໃຈໃສ່ການປັບປຸງກໍ່ສ້າງໜ່ວຍພັກປອດໃສ ເຂັ້ມແຂງໜັກແໜ້ນ ພ້ອມທັງຍົກສູງພາລະບົດບາດການນໍາພາຂອງພັກທຸກຂັ້ນ ໃນການຈັດຕັ້ງຜັນຂະຫຍາຍມະຕິກອງປະຊຸມໃຫຍ່ຄັ້ງທີ I ຂອງອົງຄະນະພັກ ກຊສ ໃຫ້ປະກົດຜົນເປັນຈິງ.